Украинец спечели първия етап на Обиколката на България - Още спорт - Други спортове - Gong.bg
Украинец спечели първия етап на Обиколката на България
03 септември 2017, 19:38 0
Обиколката на България източник: БКС
С етапа София - Троян с дължина 160 километра стартира 66-то издание на Колоездачната Обиколка на България, етап Север. Украинецът Сергей Лагкути го спечели с време 4 часа, 17 минути, 34 секунди.
Втори финишира Александър Алексиев от Несебър с изоставане от 3:24 минути. Разликата се получи след Кърнаре, като до този момент при преминаването на височината Беклемето двамата вървяха рамо до рамо.
Двамата се откъснаха след Долно Камарци, а при село Розино преднината им вече беше 5 минути пред основната група.Но на Беклемето украинецът дръпна, а при спускането увеличи още повече преднината си.
Трети се нареди румънецът Николае Тановичи от отбора Тушнап, който завърши на 6:58 минути от днешния победител.
В понеделник има два полуетапа. Първата отсечка е Троян - Плевен, а втората Плевен - Свищов, като те са с обща дължина 135 километра.
Участват 15 отбора, като пет от тях са родни, а 10 състава оформят чуждестранния легион. На старта в София, който беше даден пред Паметника на незнайния воин, тръгнаха 79 колоездачи.
С днешната си победа Лагкути взе веднага три от фланелките в индивидуалните класирания: жълтата в главното индивидуално, зелената и бялата на червени точки (за активност и за катерачи). Бялата фланелка за най-млад състезател ще бъде облечена утре от Тивани Перес (Испания), който се състезава за Хемус Троян. /БТА